‹‹ኅብረተሰቡ ከጸጥታ ኃይሎች ጋር ትብብሩን ካጠናከረ የኦነግ ሸኔ መጥፊያው ሰዓት አጭር ይሆናል›› – ኮሚሽነር ጀኔራል አራርሳ መርዳሳ የኦሮሚያ ፖሊስ ኮሚሽን ኮሚሽነር
አስቴር ኤልያስአዲስ አበባ፡- በኦሮሚያ ክልል የሚገኘው የኅብረተሰብ ክፍል ከክልሉ ጸጥታ ኃይል ጋር የመስራት ትብብሩን አጠናክሮ ከቀጠለ በክልሉ እየተንቀሳቀሰ ሽብር የሚፈጥረው ኦነግ ሸኔ መጥፊያው ሰዓት አጭር  እንደሚሆን የኦሮሚያ ክልል ፖሊስ ኮሚሽን ኮሚሽነር ጀኔራል አራርሳ መርዳሳ ገለጹ። ኮሚሽነር ጀኔራል አራርሳ ከአዲስ ዘመን ጋዜጣ ጋር ባደረጉት ቃለ ምልልስ እንዳስታወቁት፤ እንደ ኦነግ ሸኔ ያሉ አሸባሪ ኃይሎች በጂ.ፒ.ኤስ በሚወሰድ ርምጃ ብቻ ሙሉ ለሙሉ ለማስወገድ የሚያስችል ለውጥ ይመጣል ተብሎ የሚጠበቅ አይደለም። ትልቁ ነገር እነዚህን ኃይሎች የማስወገድ እና ዕድሜያቸውን የማሳጠር ሥራ ነው። ይህ ደግሞ በዋናነት ስኬታማ የሚሆነው የየኅብረተሰቡ ተሳትፎ ሲታከልበት ነው። ኅብረተሰቡ ከክልሉ ጸጥታ ኃይል ጋር በመሆን የጀመረውን ትብብር አጠናክሮ የሚቀጥል ከሆነ ሽብር ፈጣሪው ኦነግ ሸኔ መጥፊያው ሰዓት አጭር ይሆናል። የኅብረተሰቡ አንዱ ሥራ እነዚህን ቡድኖች የጥፋት ኃይሎች መሆናቸውን ተገንዝቦ ሴረኞቹን የማጋለጥ ሥራ መስራት ነው ያሉት ኮሚሽነር ጀኔራል አራርሳ፣ ሁለተኛው ደግሞ ኅብረተሰቡ ራሱ ተደራጅቶ እነዚህን ኃይሎች የመመከት ሥራ ማከናወን መሆኑን ተናግረዋል። ኅብረተሰቡ በእነዚህ ሥራዎች ከጸጥታ ኃይሎች ጋር ተባብሮና አብሮ ርምጃ በመውሰዱ ላይ ከተሳተፈ የኦነግ ሸኔ ዕድሜ እንደሚያጥር አመልክተዋል። እንደ ኮሚሽነር ጀኔራል አራርሳ ገለጻ፤ ኅብረተሰቡ በዚህ ሥራው ያለማቅማማት ከተባበረ ኦነግ ሸኔ ሊወገድ ይችላል። በአሁኑ ወቅት ኅብረተሰቡ የጀመረው እንቅስቃሴ አበረታች ነው። ካለውም የጸጥታ ኃይል ጋር ያለውም ትብብር ጥሩ የሚባል ነውና ይህ እገዛው በዚሁ ከቀጠለ ኦነግ ሸኔን የማስወገድ ሥራ መስራት ብዙም የሚከብድ አይደለም። አሁን የጀመርነው ርምጃ የመውሰዱን ሥራ ሕዝቡ በሎጂስቲክ እንዲሁም እውነታውን በመናገሩ በኩል ከሰራ የተሻለ ውጤት ይኖራል ያሉት ኮሚሽነር ጀኔራሉ፣ ጸረሰላም ኃይሉ ኦነግ ሸኔ ከኅብረተሰቡ የሚያገኘው ድጋፍ ሙሉ ለሙሉ የሚቋረጥ ይሆናልና ከዚህ በኋላ ብዙ እንደማይቆይ አስረድተዋል። ስለሆነም ኅብረተሰቡ አሁን የጀመረውን ትብብርና ለሰላም መስፈን እያደረገ ያለውን እንቅስቃሴ አጠናክሮ እንዲቀጥል ጥሪ አቀርባለሁ ብለዋል። የኦሮሞ ብሔርም ይሁን በክልሉ የሚኖሩ ብሔር ብሔረሰቦች በትብብር በመሆን ለማንምና ለምንም የማይበጁትን ጸረ ሰላም ኃይሎች ለማስወገድ በቅንጅት እና በጋራ መስራት እንደሚጠበቅባቸውም ገልጸዋል። ስለዚህም ማህበረሰቡ የማጋለጡን ሥራ ያለምንም ርህራሄ አጠናክሮ እንዲቀጥል እና ከጸጥታ ኃይሉ ጋርም በመሆን ተባብሮ እንዲሰራ ጥሪ አቅርበዋል።አዲስ ዘመን ታህሳስ
2/2013